Diari Oficial de la Generalitat Valenciana


Sumari del DOGV 5968, del 05-03-2009 (2009/2597)

ORDE de 20 de febrer de 2009, del conseller de Sanitat, per la qual aprova el règim d'ajudes a la investigació en seguretat alimentària previstes en el Decret 228/2007, de 23 de novembre, que crea la Plataforma per a la Investigació en Seguretat Alimentària, i n'aprova la convocatòria per a l'exercici 2009.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5968

Data del DOGV
:   05-03-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/2597


Data del document
:   20-02-2009

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * ajuda pública
    * suport econòmic
    * higiene alimentària
    * ajuda sanitària

ORDE de 20 de febrer de 2009, del conseller de Sanitat, per la qual aprova el règim d'ajudes a la investigació en seguretat alimentària previstes en el Decret 228/2007, de 23 de novembre, que crea la Plataforma per a la Investigació en Seguretat Alimentària, i n'aprova la convocatòria per a l'exercici 2009. [2009/2597]  
El foment de la investigació en seguretat alimentària constituïx una de les línies d'acció estratègiques per al Govern Valencià en la definició d'una política pública eficient, avançada i innovadora de seguretat alimentària.  
Una bona mostra d'això la constituïx el Decret 228/2007, de 23 de novembre, del Consell, que crea la Plataforma per a la Investigació en Seguretat Alimentaria, concebuda com una estructura funcional i estable d'investigació en què s'integren els grups d'investigació capaços d'acreditar l'excel·lència investigadora i també les associacions o empreses del sector agroalimentari interessades en les oportunitats resultants dels fluxos d'innovació i millora generats per la investigació aplicada.  
Així mateix, la creació del Centre Superior d'Investigació en Salut Pública de la Comunitat Valenciana en la Llei 4/2008, de 17 de juny, de la Generalitat, i l'aprovació dels estatuts d'esta entitat per mitjà del Decret 120/2008, de 5 de setembre, del Consell, pels quals es configura com a òrgan que té a càrrec seu l'execució de la política de la Conselleria de Sanitat amb relació amb la investigació en salut pública, suposa un nou avanç en l'impuls de la investigació en seguretat alimentària.  
El Decret 228/2007 aposta per una política de foment de la I+D+i en seguretat alimentària implementada, junt amb altres iniciatives, a través de l'establiment d'un règim d'ajudes a què remet el seu article huit. Este article disposa expressament que «per mitjà d'una orde, el conseller de Sanitat aprovarà les bases generals de la convocatòria anual d'ajudes a la investigació en seguretat alimentària».  
Esta orde conté els elements definitoris del règim d'ajudes en compliment del que disposen la Llei 38/2003, de 17 de novembre, General de Subvencions, i el Reial Decret 887/2006, de 21 de juliol, que aprova el reglament de desplegament de la Llei General de Subvencions.  
Per les raons exposades, vista la proposta formulada pel director general de Salut Pública i fent ús de les funcions que tinc atribuïdes,  
ORDENE  
Article 1. Objecte  
En el marc del que disposa el Decret 228/2007, de 23 de novembre, del Consell, pel qual crea la Plataforma per a la Investigació en Seguretat Alimentària, esta orde conté les bases generals de la convocatòria d'ajudes a la investigació en seguretat alimentària per a l'exercici 2009, previstes en l'article huit del decret.  
Article 2. Beneficiaris  
Poden ser beneficiaris de les ajudes concedides a l'empara del que preveu esta orde els grups d'investigació que tinguen reconeguda la condició d'agent investigador de la Plataforma per a la Investigació en Seguretat Alimentaria (d'ara en avant, la Plataforma) i presenten projectes d'investigació que siguen declarats elegibles a través del procediment establit en els articles següents.  
Article 3. Requisits  
1. Només poden sol·licitar les ajudes els grups d'investigació que en la data de publicació d'esta convocatòria tinguen reconeguda la condició de membres de la Plataforma com a agent investigador. En el cas en què el sol·licitant no tinga personalitat pròpia, resulta aplicable el que preveu l'article 11.3 de la Llei 38/2003, de 17 de novembre, General de Subvencions.  
2. Els sol·licitants han de demostrar que fan l'activitat investigadora habitual a la Comunitat Valenciana, independentment del lloc on tinga la seua seu o domicili l'agent investigador de la Plataforma a què pertanyen. De la mateixa manera, també s'ha d'ubicar a la Comunitat Valenciana la infraestructura científica i tècnica que acrediten posseir.  
3. Els sol·licitants han d'acreditar un mínim de tres investigadors per grup d'investigació amb una relació laboral estable amb l'agent investigador de la Plataforma, sense perjuí de la participació addicional de personal eventual en els treballs del grup.  
4. Els sol·licitants de les ajudes han de tindre els requisits establits en l'article 13 de la Llei 38/2003 i han d'acreditar no estar en cap de les circumstàncies assenyalades en l'apartat dos d'este article. Esta acreditació es pot fer a través de qualsevol de les possibilitats que establix l'apartat 7 d'este l'article 13.  
5. La sol·licitud (annex 1) s'ha de presentar amb la documentació següent, en paper i en suport informàtic:  
a) Declaració de la condició d'agent o agents investigadors de la Plataforma.  
b) Memòria del projecte el contingut de la qual s'ha d'ajustar a l'annex 2 d'esta orde.  
c) Llista de les publicacions, projectes d'investigació realitzats durant els últims sis anys i patents realitzades pel grup o els grups d'investigació que tinguen relació amb l'objecte del projecte d'investigació.  
d) Descripció de la infraestructura cientificotècnica de què es disposarà per a l'execució del projecte d'investigació. Per a això, s'ha d'aportar com a mínim: metres quadrats de laboratori disponibles, infraestructura bàsica i equipament d'alta tecnologia i també aplicacions informàtiques o infraestructures de tecnologia de la informació rellevants per a l'execució del projecte d'investigació.  
e) Llista dels membres del grup o grups d'investigació i còpia dels documents nacionals d'identitat o qualsevol altre document públic que acredite la personalitat, i també la signatura original de la conformitat (annex 3). No s'han d'incloure en esta llista les persones que no acrediten la participació en les publicacions o els projectes d'investigació indicats en l'apartat c) excepte si es tracta d'investigadors recentment incorporats a l'agent investigador a través d'un procediment de concurrència competitiva. Si en el grup d'investigació s'inclouen ciutadans estrangers, se n'ha d'aportar el permís residència i de treball, llevat que este últim no siga preceptiu d'acord amb el que disposa la Llei Orgànica 4/2000, d'11 de gener, sobre drets i llibertats dels estrangers a Espanya i la seua integració social, segons la redacció donada per la Llei Orgànica 8/2000, de 22 de desembre. Per als ciutadans de la Unió Europea i de l'Acord sobre Espai Econòmic Europeu s'aporten els certificats i targetes regulats pel Reial Decret 240/2007, de 16 de febrer.  
f) Per a este règim d'ajudes, els investigadors només poden participar en un grup d'investigació.  
g) Identificació de l'investigador o investigadors principals del grup: en el cas de projectes coordinats que estiguen constituïts per 2 o més subprojectes a càrrec d'altres tants equips d'investigació, de distintes entitats o de la mateixa entitat, cada subprojecte tindrà un investigador principal, responsable del desplegament de les activitats assignades al subprojecte. Un d'ells, a més, ha d'actuar com a coordinador del projecte i ser-ne el responsable del seguiment i la coordinació. Les entitats beneficiàries són aquelles a la plantilla de les quals pertanguen els investigadors principals de cada subprojecte.  
h) Els membres de l'equip d'investigació pertanyents a altres organismes distints del sol·licitant necessiten l'autorització expressa del seu organisme per a participar en el projecte. En el cas d'investigadors que facen la seua activitat en un centre estranger, basta una carta original signada pel propi investigador en què es comprometa a participar-hi amb el vistiplau del director del seu departament, institut o centre de treball.  
i) Quan el grup d'investigació forme part, segons el que disposa l'article 4 del Decret 228/2007, d'un centre privat d'investigació amb finalitat lucrativa o d'un departament d'I+D+i d'una empresa o associació d'empreses, ha d'aportar, addicionalment, l'import dels comptes comptables corresponents a l'epígraf ««despeses d'investigació» dels grups 2 i 6 del Pla General Comptable dels sis anys anteriors a la publicació de la convocatòria.  
j) Documentació que acredite que el sol·licitant està al corrent o exempt de les obligacions tributàries i amb la Seguretat Social, en els termes establits pels articles 18, 19, 20 i 22 del Reial Decret 887/2006, de 21 de juliol, i l'Orde de 30 de maig de 1996, de la conselleria d'Economia, Hisenda i Ocupació. Esta documentació la pot demanar l'òrgan convocant de forma telemàtica. Per a això, la sol·licitud ha de contindre una autorització expressa per a sol·licitar esta dada a la Tresoreria General de la Seguretat Social i a l'Agència Tributària.  
k) Declaració responsable que acredite no estar sotmés a les prohibicions per a obtindre la condició de beneficiari establides en l'apartat 2 de l'article 13 de la Llei 38/2003, de 17 de novembre, General de Subvencions.  
6. En el cas que els documents que s'han d'adjuntar a la sol·licitud de concessió d'ajudes ja estiguen en poder de la Conselleria de Sanitat, el sol·licitant pot acollir-se al dret establit en l'article 35.f de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si fa constar la data, l'òrgan o la dependència a què es van adreçar i la identificació del procediment en què estan, i si no han transcorregut més de cinc anys des de la finalització del procediment a què corresponguen.  
Article 4. Procediment  
La presentació de la sol·licitud d'ajuda, que es pot fer en el Registre General de la Conselleria de Sanitat o de qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, s'ha de fer en el termini màxim d'un mes des de l'endemà de la publicació de la convocatòria en el Diari Oficial de la Comunitat Valenciana.  
Si s'envia per correu certificat, la presentació de la documentació en l'oficina de correus s'ha de fer d'acord amb el que disposa l'article 31 del Reial Decret 1829/1999, de 3 de desembre, que aprova el Reglament que regula la prestació dels servicis postals, dictat en desplegament de la Llei 24/1998, de 13 de juliol, del Servici Postal Universal i de Liberalització dels Servicis Postals: en un sobre obert, a fi que l'exemplar destinat a la Conselleria de Sanitat siga datat i segellat abans de ser certificat. En el cas que la sol·licitud no estiga datada i segellada per l'oficina de correus, s'entén com a data vàlida de presentació la que aparega en l'entrada del registre de la Conselleria de Sanitat.  
1. La sol·licitud l'han de signar el representant legal del centre o institució en què s'integra el grup d'investigació i també l'investigador principal. Ambdós són responsables de la veracitat de les declaracions, vinculacions i compatibilitats a què es referix esta convocatòria. En el cas de projectes coordinats en què participen grups pertanyents a diferents entitats, la sol·licitud l'han de signar els representants legals de cada una.  
2. Acabat el termini de presentació de sol·licituds, s'han d'examinar, amb la documentació aportada, i el director general de Salut Pública ha d'aprovar la llista provisional de sol·licitants admesos i no admesos mitjançant una resolució que s'ha de fer pública en el tauler d'anuncis, i també en la pàgina web, de la Conselleria de Sanitat. Esta resolució ha d'incloure els motius de la no-admissió de sol·licituds. Els sol·licitants no admesos o omesos disposen d'un termini de deu dies, comptador a partir de l'endemà de la publicació d'esta llista, per a esmenar els defectes que hagen determinat la seua exclusió o per a aportar la documentació complementària, en els termes establits per l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, per mitjà d'un escrit adreçat per a això al director general de Salut Pública.  
3.Transcorregut el termini a què es referix l'apartat anterior i analitzada la documentació complementària aportada, el director general de Salut Pública ha de dictar la resolució que aprova la llista definitiva d'admesos i no admesos, que s'ha de fer pública en el tauler d'anuncis, i també en la pàgina web, de la Conselleria de Sanitat, i que ha d'incloure els motius de no-admissió de sol·licituds.  
4. El procediment de selecció dels projectes d'investigació que resulten beneficiaris de les ajudes es fa per mitjà d'un procés de concurrència competitiva d'acord amb els principis de publicitat, transparència i no discriminació.  
5. La instrucció del procediment correspon al Centre Superior d'Investigació en Salut Pública. En qualsevol moment anterior a l'elaboració de la proposta de resolució, es pot demanar tots els informes o aclariments que es consideren oportuns, tant dels sol·licitants com dels agents investigadors a qui pertanyen o de qualsevol altre organisme o entitat que es considere necessari o oportú.  
6. L'avaluació cientificotècnica de cada projecte la fan dos avaluadors externs de prestigi reconegut en l'àrea o matèria objecte del projecte, que han d'emetre un informe sobre els apartats b) i d) del punt 8 d'este article.  
Els resultats d'esta avaluació s'han d'elevar a la comissió de selecció establida en el punt següent, que ajusta el funcionament al que preveu el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
7. La comissió de selecció està formada pel director d'Investigació del Centre Superior d'Investigació en Salut Pública, que actua com a president, quatre vocals nomenats entre el personal del centre o, si no n'hi ha, nomenats pel director general de Salut Pública entre funcionaris de l'Àrea de Seguretat Alimentària i científics especialistes en esta matèria, un vocal designat per la conselleria d'Agricultura, Pesca i Alimentació i un vocal designat per la direcció general competent en investigació sanitària. El secretari de la comissió és un funcionari de la Direcció General de Salut Pública, amb veu però sense vot, designat pel director general de Salut Pública.  
8. La comissió de selecció, a la vista dels resultats de la fase d'avaluació cientificotècnica, ha de formular una proposta de resolució que explicite els motius sobre la base de la valoració que efectue de la documentació aportada en compliment dels apartats a), c), e), f) i g) d'este article. Ha de donar prioritat als projectes d'investigació que presenten conjuntament tres o més grups d'investigació, i també als projectes que siguen una continuïtat o desplegament lògic dels subvencionats en la convocatòria anterior. Els criteris de valoració i la ponderació són els següents:  
a) Adequació del projecte a les línies prioritàries d'investigació de la Plataforma per a la Investigació en Seguretat Alimentària: 20%  
b) Qualitat i interés cientificotècnic del projecte, objectius i metodologia del projecte: 25%  
c) Importància dels possibles resultats transferibles del projecte: 15%  
d) Capacitat del grup o grups per a fer les activitats programades: 10%  
e) Nombre de grups que presenten el projecte, dimensió i dedicació als objectius proposats en el projecte: 10%  
f) Projectes que siguen una continuïtat o un desplegament lògic dels subvencionats en la convocatòria anterior: 10%  
g) Adequació del pla de difusió i transferència dels resultats del projecte: 10%  
9. Esta proposta ha de contindre l'aprovació de l'ajuda i la determinació de l'import, d'acord amb el que disposa l'article següent, i s'eleva al director general de Salut Pública, que ha de resoldre en el termini màxim de sis mesos a partir de l'endemà de la data de la presentació. S'ha de publicar en el tauler d'anuncis, i també en la pàgina web, de la Conselleria de Sanitat, en el termini màxim de deu dies a partir de la data de la resolució.  
10. Les persones interessades la sol·licitud de les quals haja sigut aprovada disposen d'un termini de deu dies hàbils des de la data de la publicació per acceptar. Si no es produïx l'acceptació, s'entén que es renuncia al dret a l'ajuda, i es posa fi al procediment. Si després de la conclusió d'este tràmit d'acceptació de condicions, hi ha crèdit pressupostari no compromés, el director general de Salut Pública pot incrementar l'ajuda atorgada als altres beneficiaris o requerir a la comissió de selecció l'elaboració d'una proposta addicional, si això és possible.  
11. Les resolucions del director general de Salut Pública no esgoten la via administrativa i s'hi pot recórrer en alçada davant del secretari autonòmic de Sanitat.  
Article 5. Obligacions dels beneficiaris de les ajudes  
1. Són obligacions dels beneficiaris de les ajudes establides en estes bases generals les que establix l'article 14 de la Llei 38/2003, de 17 de novembre, General de Subvencions.  
2. En la publicació de treballs científics o la presentació de comunicacions a congressos i reunions científiques que tinguen lloc com a resultat de les ajudes concedides a través d'esta orde, s'ha de consignar l'origen del finançament i se n'ha d'enviar un exemplar de la publicació a la Direcció General de Salut Pública.  
Article 6. Import de l'ajuda i elegibilitat de despeses  
1. L'ajuda concedida pot arribar fins a un màxim del 80 per cent de les activitats previstes en el projecte d'investigació que hagen sigut declarades com a elegibles en la resolució d'atorgament.  
2. D'acord amb el que establix l'article 47 bis de la Llei de la Hisenda Pública de la Generalitat, s'aplica a les transferències corrents el règim següent:  
a) Un 40% de l'import es pot alliberar immediatament una vegada concedida la subvenció, després de la presentació de garanties o amb la justificació amb documents d'un 40% almenys de l'import total de la subvenció.  
b) Un 20% s'ha de pagar després de l'aprovació i comprovació de la documentació justificativa de l'aplicació correcta i efectiva de la suma lliurada a l'actuació objecte de la subvenció, mantenint les garanties, o amb la justificació anterior amb documents, almenys, del 60% de l'import total de la subvenció.  
c) El 40% final s'ha de pagar quan justifique el beneficiari el compliment del que s'acorda.  
3. Per al pagament de les quantitats esmentades es requerix l'emissió de certificats de comprovació i aprovació dels justificants per part del director general de Salut Pública.  
4. Es consideren despeses subvencionables, pel que fa a esta orde:  
a) Despeses de personal, enteses com les despeses ocasionades per la participació en el projecte de personal en règim de formació (beques) o amb motiu de la contractació de personal investigador, de gestió, gerencial i de suport directiu a l'organització ocasionats per la participació del grup d'investigació en la plataforma.  
b) Despeses en béns i servicis relacionats directament amb l'activitat investigadora que es fa en el si dels projectes d'investigació de la Plataforma, que en cap cas tinguen el caràcter d'inversió.  
c) Despeses per costos indirectes.  
d) Despeses generals i altres de difícil justificació, fins a un 5 per cent del pressupost del projecte d'investigació.  
5. En cap cas poden ser considerades com a elegibles per a esta convocatòria les despeses en equipament científic tecnològic, ni l'adquisició ni la instal·lació i posada en funcionament, ni les despeses en què incórreguen els agents investigadors en concepte de retribució del personal dels grups d'investigació que hi mantinguen una vinculació laboral estable.  
6. La quantia total màxima d'ajuda a càrrec de la convocatòria per a l'exercici 2009 és de 151.000 €, consignada en la línia pressupostària T6859000 del capítol 4 del programa pressupostari 79.33.24.9515.069.16.4 de la Conselleria de Sanitat.  
Article 7. Règim de compatibilitat d'ajudes  
1. Les ajudes concedides a l'empara d'estes bases generals són compatibles amb qualssevol altres ajudes o subvencions, amb independència de la naturalesa i l'entitat que les concedisca, sempre que la suma no supere l'import total del cost del projecte d'investigació presentat pel grup d'investigació. Per això, els beneficiaris de les ajudes estan obligats a declarar les que hagen obtingut per a l'activitat compresa en el projecte d'investigació tant en el moment de presentar la sol·licitud com en qualsevol altre moment posterior si es dóna esta circumstància. Si de la suma de les ajudes resulta una quantia superior a l'establida en el projecte d'investigació com a cost, es minora l'ajuda si esta no s'ha percebut encara o, en el cas contrari, es reintegra l'excés obtingut sobre el cost de l'activitat subvencionada i també s'exigix l'interés de demora corresponent.  
2. Es declara expressament compatible la participació simultània en esta convocatòria i en les convocatòries del Ministeri d'Educació i Ciència i de l'Institut Carles III relatives als centres Consolider, CIBEX i Xtics. No obstant això, en estos casos, tant l'investigador principal del grup com la resta d'investigadors han de fer una declaració jurada i aportar la documentació necessària sobre la participació en estes convocatòries i, per tant, el percentatge de temps compromés amb estos centres.  
Article 8. Justificació de despeses i pagament d'ajudes  
1. Els beneficiaris de les ajudes concedides queden obligats a presentar el compte justificatiu que ha de contindre una memòria d'actuació i també una memòria econòmica justificativa que ha de contindre, com a mínim, un estat representatiu de les despeses de la realització de les activitats subvencionades ben agrupades, les quantitats pressupostades inicialment i les desviacions produïdes, i també les factures o documents de valor probatori equivalent en el tràfic jurídic mercantil, tot això d'acord amb l'article 72 del Reial Decret 887/2006, de 21 de juliol.  
Les universitats públiques valencianes, el Consell Superior d'Investigacions Científiques i les entitats de l'article 64 del Decret Legislatiu de 26 de juny de 1991, del Govern Valencià, que aprova el Text Refós de la Llei de la Hisenda Pública de la Generalitat Valenciana, poden justificar les ajudes per mitjà d'una certificació expedida per l'òrgan competent que expresse que l'ajuda concedida ha sigut ben registrada en la comptabilitat de l'entitat; que els fons s'han destinat a fer l'activitat per a la qual són concedits i que la documentació original acreditativa de la despesa feta i efectivament pagada està en les seues mans, a disposició de la Direcció General de Política Científica, de la Intervenció General de la Generalitat i de la Sindicatura de Comptes, adjuntant una relació detallada de les despeses realitzades en les actuacions a què dóna suport esta subvenció.  
2. Les inversions i despeses s'ha de justificar abans de l'1 de desembre de cada exercici pressupostari.  
Article 9. Avaluació i control  
1. Després de la presentació de la documentació prevista en l'article 8.1 d'esta orde, se n'ha de fer la comprovació administrativa. Si, com a resultat, es comprova que la despesa compromesa ha sigut inferior al considerat elegible i s'han alliberat fons amb caràcter anticipat per un import superior a esta diferència, s'ha d'iniciar un procediment de reintegrament parcial de l'ajuda, d'acord amb el que preveu el capítol II del títol II de la Llei 38/2003. Si, després de la comprovació, s'acredita l'incompliment total o parcial dels fins per als quals l'ajuda és concedida, s'ha de comunicar esta circumstància a l'agent investigador afectat, junt amb els resultats del control, i s'ha d'iniciar un procediment de reintegrament, total o parcial, de l'ajuda, d'acord amb el que preveu el capítol esmentat de la Llei 38/2003. També s'ha de fer el reintegrament en els altres casos establits en l'article 37 de la Llei 38/2003, de 17 de novembre, General de Subvencions.  
2. La Direcció General de Salut Pública ha d'establir els procediments adequats per al seguiment cientificotècnic dels projectes d'investigació. Per a això, pot designar els òrgans, comissions i experts que estime necessaris o oportuns per a fer totes les actuacions de seguiment i comprovació dels projectes que considere convenients.  
Esta activitat cientificotècnica s'avalua anualment d'acord amb els criteris establits en el pla estratègic de la Plataforma i en el projecte d'investigació aprovat. El resultat d'esta avaluació es valora en l'assignació de les noves ajudes que s'atorguen en el marc de la Plataforma.  
Article 10. Finançament  
El finançament de les ajudes que regulen estes bases s'efectua a càrrec del capítol 4 del programa pressupostari de Salut de la Direcció General de Salut Pública. Les convocatòries futures queden condicionades a la quantia total consignada en la línies de subvenció corresponent, amb càrrec al capítol i el programa pressupostari esmentats, aprovats anualment per la llei de pressupostos de la Generalitat.  
Article 11. Recursos  
Contra el que disposa esta orde, que posa fi a la via administrativa, pot interposar-se un recurs potestatiu de reposició davant de l'òrgan que l'ha dictat, en el termini d'un mes des de la publicació en el Diari Oficial de la Comunitat Valenciana, o es pot impugnar directament davant de l'orde jurisdiccional contenciós administratiu, en el termini de dos mesos, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa.  
DISPOSICIONS FINALS  
Primera  
S'autoritza el director general de Salut Pública perquè, en l'àmbit de les seues competències, adopte les mesures necessàries per al desplegament i l'aplicació d'esta orde.  
Segona  
Esta orde entra en vigor l'endemà de la publicació en el Diari Oficial de la Comunitat Valenciana.  
València, 20 de febrer de 2009  
El conseller de Sanitat,  
MANUEL CERVERA TAULET